
E L Ő T E R J E S Z T É S

Sülysáp Város Önkormányzata Képviselő-testületének

2013. december 18-án tartandó munkaterv szerinti ülésére

. napirendhez

Tárgy: Hulladékgazdálkodási közszolgáltatási szerződés megkötése az ÖKOVÍZ Kft.-vel
Tisztelt Képviselő-testület!

Önkormányzatunk 2007 decemberében kötött közszolgáltatási szerződést az ÖKOVÍZ Kft.-vel a települési szilárd hulladék gyűjtésére és elszállítására. A 2008. január 1-jével hatályba lépett szerződést – az új hulladékgazdálkodási szabályozásra várva – azóta többször hosszabbítottuk, legutóbb a 2013. január 1-jétől 2013. december 31-ig terjedő időszakra.
Ez a hosszabbítás szerencsésnek volt mondható, mivel az időközben hatályba lépett, a hulladékról szóló 2012. évi CLXXXV. törvény (a továbbiakban: Htv.) 90. § (8) bekezdése alapján a települési önkormányzatoknak mindenképpen új szerződést kell kötnie 2014. január 1-jei hatálybalépéssel, legkésőbb 2013. december 31-ig, ezért akinek ezen időponton túlnyúló szerződése volt, annak fel kellett azt mondania a nyár folyamán.

A Htv. 90. § (8) bekezdése szerint továbbá az új szerződést olyan nonprofit gazdasági társasággal lehet csak megkötni, amely hulladékgazdálkodási közszolgáltatási engedéllyel és az OHÜ (Országos Hulladékgazdálkodási Ügynökség) által kiállított minősítő okirattal rendelkezik. 
Emellett a Htv. 33. § (2) bekezdése előírja, hogy a települési önkormányzat a hulladékgazdálkodási közszolgáltatás ellátására közbeszerzési eljárást folytat le, kivéve, ha a közbeszerzésekről szóló törvény (a továbbiakban: Kbt.) szerint nem kell közbeszerzési eljárást lefolytatni.
Mindezek nyomán, amint ismertté vált az új szabályozás, az ÖKOVÍZ Kft. megkezdte a szükséges intézkedéseket, hogy megfeleljen az előírásoknak és folyatni tudja a tevékenységét, így mára mind az Országos Környezetvédelmi, Természetvédelmi és Vízügyi Felügyelőség által kiadott hulladékgazdálkodási közszolgáltatási engedéllyel (száma: 14/1488-15/2013.), mind pedig az OHÜ által kiállított minősítő okirattal (minősítési osztály: A/I.) rendelkezik. Mindemellett a közbeszerzésekről szóló 2011. évi CVIII. törvény 9. § (1) kb) pontja alapján az Önkormányzatunk és az ÖKOVÍZ Kft. között megkötendő közszolgáltatási szerződés nem tartozik a törvény hatálya alá.

A fentiek figyelembe vételével a szerződés megkötésének elvi akadálya tehát nincs. Annak tartalmát tekintve két dolgot szeretnék kiemelni: A szerződés négy évre, tehát 2018. december 31-ig szól. A másik pedig a közszolgáltatási díj, amelyről a 6. pont rendelkezik, és amely jelenleg központi szabályozás alá esik, így a szerződésben erről nem kell megállapodni. A közszolgáltatást a hulladékgazdálkodási díjból kell finanszíroznia a szolgáltatónak, az önkormányzat csak az esetleges általa megállapított kedvezmények összegét kell, hogy megtérítse felé.

Mindezek alapján kérem a szerződés szíves jóváhagyását.
…/2013. (XII. 18.) ÖKT határozati javaslat

Sülysáp Város Önkormányzatának Képviselő-testülete a következő döntést hozza: 
1./ Az ÖKOVÍZ Önkormányzati Kommunális és Víziközmű Üzemeltető Korlátolt Felelősségű Társasággal (székhelye: 2700 Cegléd, Pesti út 65., cégjegyzékszám: 13-09-086647) 2014. január 1-jei hatálybalépéssel kötendő Hulladékgazdálkodási közszolgáltatási szerződést jóváhagyja.
2./ felkéri és felhatalmazza a polgármestert a szükséges intézkedések megtételére, a szerződés aláírására.
Határidő: 1./ azonnal; 2./ 2013. december 31.           
Felelős: polgármester
Sülysáp, 2013. november 14.

Horinka László s.k.

